Guido, Dei gratia Senonensis archiepiscopus, omnibus Christi fidelibus ad quos presens pagina pervenerit, in Domino salutem. Notum fieri volumus tam futuris quam presentibus quod, veniens ante nos, Gauterius de Vimpola concessit et donavit in perpetuam elemosinam, ecclesie de Pomerio et monialibus ibidem Deo servientibus, totam decimam quam apud Serbonam possidebat. Hanc autem elemosinam laudavit Beatrix, uxor ejus, et Emmelina, filia sua, et Radulfus, frater suus, de Vimpola, a quo idem Gauterius prescriptam decimam tenebat, et Guillelmus Tuebof a quo tenebat Radulfus. Quod ut ratum maneat et inconvulsum, presentis scripti attestatione confirmari fecimus et sigilli munimine roborari. Actum Senonis, anno ab Incarnatione Domini Mº Cº LXXXº.